b'\n_START_ARTICLE_\nFabian Dahlstr\xc3\xb6m\n_START_PARAGRAPH_\nFabian Dahlstr\xc3\xb6m (s. 19. kes\xc3\xa4kuuta 1930 Turku) on suomalainen musiikkitieteilij\xc3\xa4 ja professori. H\xc3\xa4n oli \xc3\x85bo Akademin professori vuosina 1978\xe2\x80\x931993. Dahlstr\xc3\xb6m on Suomen merkitt\xc3\xa4vimpi\xc3\xa4 Sibelius-tutkijoita, ja h\xc3\xa4n on toiminut my\xc3\xb6s pedagogina ja ammattimuusikkona._NEWLINE_Fabian Dahlstr\xc3\xb6min vanhemmat olivat historianprofessori Svante Dahlstr\xc3\xb6m (1883\xe2\x80\x931965) ja musiikinopettaja Greta o.s. Stenb\xc3\xa4ck (1887\xe2\x80\x931978). Suoritettuaan ylioppilastutkinnon vuonna 1948 Dahlstr\xc3\xb6m opiskeli musiikkia Sibelius-Akatemiassa ja suoritti klarinetinsoittodiplomin (1951) sek\xc3\xa4 musiikinopettajan- ja kapellimestarintutkinnon (1955). H\xc3\xa4n ty\xc3\xb6skenteli kaupunginkapellimestarina Hangossa 1955\xe2\x80\x931967. Musiikkitiedett\xc3\xa4 h\xc3\xa4n opiskeli \xc3\x85bo Akademissa ja v\xc3\xa4itteli tohtoriksi vuonna 1976 tutkimuksellaan Bernhard Henrik Crusellista. H\xc3\xa4n hoiti \xc3\x85bo Akademin musiikkitieteen professuuria viransijaisena 1975\xe2\x80\x931978 ja vakinaisena 1978\xe2\x80\x931993 el\xc3\xa4kkeelle j\xc3\xa4\xc3\xa4miseens\xc3\xa4 saakka. H\xc3\xa4n oli my\xc3\xb6s Turun yliopiston dosentti 1976\xe2\x80\x931995 sek\xc3\xa4 Sibelius-museon johtaja._NEWLINE_Dahlstr\xc3\xb6m on laatinut Jean Sibeliuksen teosluettelon sek\xc3\xa4 toimittanut h\xc3\xa4nen p\xc3\xa4iv\xc3\xa4kirjansa ja kirjeenvaihtonsa Axel Carpelanin sek\xc3\xa4 Adolf Paulin kanssa. H\xc3\xa4n oli my\xc3\xb6s Sibeliuksen koottujen teosten p\xc3\xa4\xc3\xa4toimittajana vuodet 1996\xe2\x80\x932000. H\xc3\xa4n on julkaissut huomionarvoisia tutkimuksia my\xc3\xb6s Nils-Eric Fougstedtista, soitinhistoriasta ja It\xc3\xa4meren alueen musiikkiel\xc3\xa4m\xc3\xa4st\xc3\xa4. H\xc3\xa4n on saanut useita huomionosoituksia, muun muassa Tieto-Finlandian (jaettuna) 1997, Ylen Vuoden musiikkiteko -palkinnon 2005._NEWLINE_Dahlstr\xc3\xb6min puoliso on filosofian maisteri Inga Wilhelmina Liewendahl, ja heill\xc3\xa4 on kolme lasta.'